CELEX ID: 32012R0101
Publication Date: 2012-02-06

Document Text:
KOMISJONI MÄÄRUS (EL) nr 101/2012,
6. veebruar 2012,
millega muudetakse nõukogu määrust (EÜ) nr 338/97 looduslike looma- ja taimeliikide kaitse kohta nendega kauplemise reguleerimise teel
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 9. detsembri 1996. aasta määrust (EÜ) nr 338/97 looduslike looma- ja taimeliikide kaitse kohta nendega kauplemise reguleerimise teel, (1) eriti selle artikli 19 lõiget 5,
ning arvestades järgmist:
(1)
Määruses (EÜ) nr 338/97 on loetletud looma- ja taimeliigid, millega kauplemine on piiratud või kontrolli all. Need loetelud hõlmavad ohustatud looduslike looma- ja taimeliikidega rahvusvahelise kauplemise konventsiooni (CITES) (edaspidi „konventsioon”) lisades toodud loetelusid.
(2)
Konventsiooni III lisasse on hiljuti lisatud järgmised liigid: Calyptocephalella gayi Tšiili taotlusel; Agrias amydon boliviensis, Morpho godartii lachaumei ja Prepona praeneste buckleyana Boliivia taotlusel; Cedrela fissilis ja Cedrela lilloi (mõlemad märkega) Boliivia taotlusel; Cedrela odorata (märkega) Boliivia ja Brasiilia taotlusel; Lodoicea maldivica Seišellide taotlusel; Pinus koraiensis Venemaa taotlusel.
(3)
Liigi Lamna nasus suhtes kohaldatakse liidus kaitse- ja majandamismeetmeid, eelkõige nõukogu 18. jaanuari 2011. aasta määruses (EL) nr 57/2011 (millega määratakse 2011. aastaks kindlaks teatavate kalavarude ja kalavarurühmade püügivõimalused, mida kohaldatakse ELi vetes ning ELi kalalaevade suhtes teatavates väljaspool ELi asuvates vetes) (2) sätestatud meetmeid. Selleks et edendada rahvusvahelist koostööd liiki Lamna nasus kuuluvate isenditega kauplemise kontrollimisel, kavatseb komisjon teha ettepaneku, et liikmesriigid kannaksid kõnealuse liigi konventsiooni III lisasse; liik Lamna nasus tuleks seetõttu kanda määruse (EÜ) nr 338/97 lisa C lisasse ning seda kohaldatakse kohe, kui jõustub liigi kandmine konventsiooni III lisasse.
(4)
Konventsiooni III lisa muudatused eeldavad seega ka määruse (EÜ) nr 338/97 lisa C lisa muudatusi.
(5)
On kindlaks tehtud, et kolme oravaliiki (Callosciurus erythraeus, Sciurus carolinensis ja Sciurus niger) kuuluvate elusisendite toomine liidu looduskeskkonda kujutaks endast ökoloogilist ohtu liidu pärismaistele ohustatud looduslikele loomaliikidele. Mitu sihtuuringut on osutanud harilikku oravat (Sciurus vulgaris) ning taimekooslusi ja elupaiku varitsevatele ohtudele ja/või võimalikele ohtudele, või nimetatud ohtusid ette näinud. Harilikku oravat varitsevad ohud hõlmavad konkurentsist tulenevat väljatõrjumist (toiduressursside või elupaiga tõttu) ning vastupanuvõimet haigustele. Ohud ökosüsteemidele on muu hulgas röövtoitumine linnumunadest ja -poegadest, võitlus metsamaal elavate linnuliikidega pesapaikade ja toidu pärast ning puude koorimisest tulenev kahju metsamaadele ja puiduistandikele. Kõnealusesse kolme invasiivsesse liiki kuuluvaid isendeid tuuakse praegu liitu sisse ja nimetatud liigid tuleks seetõttu kanda määruse (EÜ) nr 338/97 lisa B lisasse kooskõlas kõnealuse määruse artikli 3 lõike 2 punktiga d.
(6)
Kauplemist liiki Haliotis midae kuuluvate isenditega tuleks jälgida. Kõnealune liik tuleks seetõttu kanda määruse (EÜ) nr 338/97 lisa D lisasse.
(7)
Mõiste „kultivar” määratlus tuleks kanda määruse (EÜ) nr 338/97 lisasse, et rakendada CITESi resolutsiooni Conf. 11.11 (taimedega kauplemise reguleerimise kohta; muudetud konventsiooniosaliste konverentsi 15. istungil).
(8)
Selleks et teha vahet liiki Tillandsia xerographica kuuluvatel looduslikel ja kunstlikul teel paljundatud isenditel, tuleb kõnealusele, juba B lisasse kantud liigile lisada märge, millega täpsustatakse, et on lubatud kaubelda üksnes selliste kunstlikul teel paljundatud isenditega, kellel on teatavad äratuntavad morfoloogilised tunnused (katafüllid).
(9)
Tuleks kõrvaldada sugukonda Gerrhosauridae käsitlev mittevastavus määruse (EÜ) nr 338/97 lisa D lisas.
(10)
Seetõttu tuleks määrust (EÜ) nr 338/97 vastavalt muuta. Vajalike muudatuste ulatust silmas pidades on selguse huvides vaja kõnealuse määruse lisa tervikuna asendada.
(11)
Käesoleva määrusega ettenähtud meetmed on kooskõlas määruse (EÜ) nr 338/97 artikli 18 alusel asutatud looduslike looma- ja taimeliikidega kauplemise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 338/97 lisa asendatakse käesoleva määruse lisas sätestatud tekstiga.
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 6. veebruar 2012

EuroVoc Classification:
Level 1: 100147
100155
Level 2: 100194
100242
100243
Level 3: 2825
3584
3150
All Concepts: 134
2826
2827
3584
865